又得先字
作者：釋德洪
朝代：宋

paragraphs: 青山隨處有，見之輒欣然。
獨於湘上山，欲買歸休田。
此邦多君子，故欲吾終焉。
先生人品高，白鷗春水前。
弟子亦秀發，玉樹相明鮮。
頗怪翰墨場，亦著白髪禪。
分題得難韻，下筆風雷旋。
詩成愕衆口，不復較後先。
閑中有此樂，安用食萬錢。
紫芝愛陸渾，遂爲好事傳。
悠然見眉宇，寧復羡遺編。